钦定古今图书集成/方舆汇编/职方典/第1367卷 > 雷州府建置沿革考 明一统志
## 钦定古今图书集成/方舆汇编/职方典/第1367卷 > 雷州府建置沿革考 明一统志

本府

古粤地。秦平百粤，置三郡，此属象郡。汉为徐闻县，属合浦郡。梁分合浦郡置合州，寻改南合州。隋仍为合州，治海康县。大业初，州废。唐武德间，复置南合州。贞观初，改为东合州，寻又改为雷州，因郡有擎雷水故名。天宝初，改为海康郡。至德初，复为雷州。五代时，属南汉。宋隶广南西路。元置雷州路。明改为雷州府，领三县

皇清因之。

海康县：〈附郭。〉

本汉徐闻县地，属合浦郡。梁属南合州。隋于此置海康县。唐为雷州治。宋初，以遂溪、徐闻二县并入。南渡后，复分为三县。元仍旧。明因之，编户五十里。

皇清因之。

遂溪县

在府城北一百八十里。本汉合浦郡徐闻县地。隋为椹川、铁杷二县地，属合州。唐天宝初，置遂溪县，属雷州。宋并入海康县。绍兴中，复置。元仍旧。明因之，编户四十八里。

皇清因之。

徐闻县

在府城南一百五里。本汉旧县，属合浦郡。齐改建齐康县，置齐康郡。隋罢郡，改县曰隋康，属合州。唐贞观初，复为徐闻县，属雷州。宋开宝初，并入海康。绍兴中，复置。元仍旧。明因之，编户二十九里。

皇清因之。